آذربایجان خاریجی ایشلر باخانی ائلمار محمدیاروو آوروپا بیرلیگی ایله ایلیشکی‌لری گلیشدیرمه‌نین، آذربایجان دیش سیاستی‌نین اؤنجه‌لیک‌لرین‌دن بیری اولدوغونو بیلدیردی.
محمدیاروو، گونئی قافقاز سفرینین ایلک دوراغی اولا‌راق آذربایجانا گلن لهستان خاریجی ایشلر باخانی ویتولد واشیکووسکی ایله گؤروشدو. ایکیلی و هیات‌لر آراسی گؤروشمه‌لرین آردین‌دان ایکی باخان مطبوعات کنفرانسی دوزنله‌دی.
محمدیاروو لهستان ایله آذربایجانین آوروپا بیرلیگی، ناتو، آوروپا گوونلیک و امکداش‌لیق تشکیلاتیو ویشگراد قروپو چرچیوه‌سینده چوخ درین ایلیشکی‌لره صاحب اولدوغونو دئدی.
لهستانلی قونومداشینا آذربایجانین تورپاق بوتؤو‌لوگونه وئردیک‌لری دسته‌گه گؤره تشکر ائدن محمدیاروو، نقلیات و انرژی مسئله‌لرینی مذاکیره ائتدیک‌لرینی بیلدیردی.
آوروپا بیرلیگی عضوو اولان 10 اؤلکه ایله استراتژیک طرفداش‌لیق آنلاشماسینا صاحب اولدوق‌لارینی خاطیرلا‌دان محمدیاروو، "آوروپا بیرلیگی ایله امکداش‌لیغی گلیشدیرمک آذربایجان خاریجی سیاستی‌نین اؤنجه‌لیک‌لری آراسیندا‌دیر. ایندی انرژی مسئله‌لرینده امکداش‌لیغی داوام ائتدیریریک" دئدی.
واشیکووسکی ده آذربایجانین اونلار اوچون اؤنم‌لی بیر اؤلکه اولدوغونو دئدی. آذربایجانین آوروپانین انرژی ساغلایجیلاریندان‌ بیری اولدوغونو بیلدیرن واشیکووسکی، آذربایجان کیمی گوونلی بیر اؤلکه‌نین لهستانلی توریست‌لر اوچون چکیجی اولاجاغینی قید ائتدی.
